የሀዋሳ-ሀገረማርያም ያቤሎ- ሜጋ ሞያሌ የመንገድ እና የጋራ ፍተሻ ጣቢያ ፕሮጀክት ግንባታ ተመረቀ
ራስወርቅ ሙሉጌታ ሞያሌ፡- ኢትዮጵያን ከጎረቤት አገር ኬንያ ጋር በመንገድ የሚያስተሳስራት የሞምባሳ ናይሮቢ- አዲስ አበባ ኮሪዶር ግንባታ አካል የሆነው የሀዋሳ-ሀገረማርያም ያቤሎ- ሜጋ ሞያሌ የመንገድ እና የጋራ ፍተሻ ጣቢያ ፕሮጀክት ግንባታ ተመረቀ::የፕሮጀክቱ መጠናቀቅ በምሥራቅ አፍሪካ አጠቃላይ ንግድ ላይ ተጽዕኖ የሚፈጥር፣ የኢትዮጵያ እና ኬንያ ነጋዴዎችን እንግልት የሚቀንስ እንደሆነም ተገለጸ።በምረቃ ሥነሥርዓቱ ላይ የተገኙት የኢፌዴሪ ጠቅላይ ሚኒስትር ዶክተር ዐብይ አህመድ፣ የፕሮጀክቱ መጠናቀቅ በምሥራቅ አፍሪካ አጠቃላይ የንግድ እንቅስቃሴ ላይ ጉልህ ተጽዕኖ እንደሚኖረው አስታውቀዋል::ከዚህ በተጓዳኝ የጋራ ፍተሻ ጣቢያው ሥራ መጀመር በሁለቱም ሀገራት ያሉ የንግዱ ማህበረሰብ የነበረባቸውን እንግልት እንደሚቀንሰውም አመልክተዋል።የፕሮጀክቱ እውን መሆን በቱሪዝም ዘርፍ የሚሰሩ ሥራዎችን የሚያነቃቃ ከማነቃቃት ባለፈ የሕዝብ ለሕዝብ ግንኙነቱን በማጠናከር የሁለቱንም ሀገራት የጋራ ተጠቃሚ እንደሚያደርግም አስታውቀዋል።ሁለቱን አገራት የመሰረተ ልማት ተጠቃሚ በማድረግ የጋራ ልማት ተቋዳሽ እንዲሆኑ ለማስቻል ለሰላም ትልቅ ትኩረት መስጠት እንደሚያስፈልግ ያመለከቱት ጠቅላይ ሚኒስትሩ፣ በአካባቢው በሚንቀሳቀሱ እንደ አልሸባብና ኦነግ ባሉ ጸረ ሰላም ኃይሎች ላይ በጋራ ሕግ የማስከበር እርምጃ መውሰድ እንደሚያስፈልግም ጠቁመዋል፡፡የሁለቱ አገራት ሕዝቦች በቋንቋ እና በባህልም ያላቸው የተሳሰሩ በመሆናቸው ሕዝቦቹን ልማትንም ለማረጋገጥ ሆነ በጸጥታ ዙሪያ የሚደረገው እንቅስቃሴ ተሳታፊ ለማድረግ እንደማይከብድ አስታውቀዋል።ሁለቱም መንግሥታት የሕዝቦቻቸውን ተጠቃሚነት ለማረጋገጥ በሚሰሯቸው ሥራዎች በሰው ሰራሹ ድንበር መወሰን እንደማይኖርባቸው ያመለከቱት ጠቅላይ ሚኒስትር አብይ፣ ሥራዎችን እንደ አንድ ሕዝብ በትብብር መስራት እንደሚኖርባቸው አስገንዝበዋል፡፡የኬንያ ፕሬዚዳንት ኡሁሩ ኬንያታ በበኩላቸው፣ የፕሮጀክቱ መጠናቀቅ የቀጣናውን ንግድና ኢንቨስትመንት በማነቃቃት ፋይዳው የጎላ እንደሚሆን አመልክተዋል። በሁለቱ ሀገራት መካከል የነበረውን ለዘመናት የዘለቀ ታሪካዊና ባህላዊ ግንኙነት የሚያጠናክር ይሆናል። ምቹ ግልጽና አዋጭ የንግድ ሥርዓት ለመዘርጋት እንደሚጠቅም ገልጸዋል። ፕሮጀክቱ በሀገራት መካከል ያሉትን መሠረተ ልማቶች ለማዘመን በቀጣይ ለሚሰሩ ሥራዎች እንደ መንደርደሪያ በመሆን እንደሚያገለግል አመልክተው፣ በድንበር አካባቢ ያሉ የሁለቱም ሀገራት ሕዝቦችም እንደ እስካሁኑ ወንድምና እህት ሆነው መቀጠል እንዳለባቸውም አሳስበዋል። በአዳዲስ መሠረተልማቶች፣ በቢዝነስ፣ በንግድ እና በቱሪዝም ዘርፍ ሁለቱን ሀገራት ለማስተሳሰር በጋራ እንደሚሰሩም ገልጸዋል።የሁለቱን አገራት ንግድና ኢንቨስትመንት አጠናክሮ ለማስቀጠል የኬንያ መንግሥት ያለውን ቁርጠኝነትም አረጋግጠዋል። ሁለቱ መሪዎች የቀጣናውን ሠላምና ደህንነት ለማስጠበቅ በጋራ እንደሚሰሩም ገልጸዋል።የኢትዮጵያ መንገዶች ባለሥልጣን ዋና ዳይሬክተር አቶ ሀብታሙ ተገኝ በበኩላቸው እንደገለጹት፤ የመንገዱ መጠናቀቅ በመስመሩ ላይ የሚገኙትን ከተሞች የእርሻና የኢንዱስትሪ ዞኖች እንዲሁም የቱሪስት መስህብ የሆኑ ስፍራዎችን በዘመናዊ መንገድ ያስተሳስራል።የጋራ ፍተሻ ጣቢያው ሰዎችንም ሆነ ተሽከርካሪዎች ድንበር ሲያቋርጡ በሁለት ሀገራት ጉምሩክ፤ ኢምግሬሽን፤ የጤና ፍተሻ ደረጃ መዳቢና የመሳሰሉትን እንደእስካሁኑ በሁለቱም ሀገራት ከማድረግ ይልቅ በመዳረሻ ሀገር ብቻ አገልግሎት ያገኛሉ። ለዚህም ከሁለቱም ሀገራት የተውጣጡ ባለሙያዎች እንደሚመደቡ አስታውቀዋል። በሃዋሳ-ሞያሌ መስመር የተበላሹና ያልተጠናቀቁ መንገዶችን በአንድ ወር ውስጥ ለማጠናቀቅ እንደሚሰራ የገለጹት ደግሞ የኢትዮጵያ መንገዶች ባለሥልጣን ዋና ዳይሬክተር ኢንጂነር ሀብታሙ ተገኝ ናቸው።መንገዱ ከሃዋሳ ከተማ እስከ ኬንያዋ አሲአላ ከተማ 1 ሺህ 3 ኪሎ ሜትር እርዝመት ያለው ሲሆን፣ በኢትዮጵያ በኩል ያለው የመንገዱ ግንባታ 6 ነጥብ 3 ቢሊዮን ብር ፈጅቷል። ገንዘቡ ከአፍሪካ ልማት ባንክ በድጋፍ የተገኘ ነው።አዲስ ዘመን ታህሳስ 1/2013